Tirsdag aften mistede en polsk sømand livet og tre af hans kolleger og landsmænd blev fragtet livløse til hospitalet efter en ulykke på fragtskibet Corina, der lå til kaj i Hanstholm. Efter ulykken har Arbejdstilsynet undersøgt omstændighederne omkring ulykken og konstateret at af koncentrationen af kuliltegas var meget høj, og formentlig skyld i den polske mands død. - Vi har i går aftes nedlagt et forbud mod at personer opholder sig i lastrummet eller under skibets dæk til det polske firma som driver fragtskibet. Det er afgørende at sikre sig at indholdet af ilt er forsvarligt og der ikke er giftige gasarter i luften inden der igen går personer ned under skibets dæk og arbejdet genoptages, siger tilsynschef Thomas Nygaard Christensen. De tre sømænd, der efter ulykken blev fragtet til hospitalerne i Hjørring og Aalborg er onsdag morgen meldt uden for livsfare og sagen skal nu vurderes juridisk med henblik på at vurdere om ulykken skal føre til retslig tiltale. - Herudover afventer Arbejdstilsynet politiets videre efterforskning af sagen og vi har orienteret Søfartsstyrelsen om ulykken, siger tilsynschefen.

Opsummering:
Arbejdstilsynet har udstedt forbud mod at arbejde i lastrummet på det polske fragtskib hvor en polsk sømand tirsdag aften mistede livet.